Tarybos Reglamentas (EEB) Nr. 2204/90
1990 m. liepos 24 d.
nustatantis bendro pieno ir pieno produktų rinkos organizavimo papildomas bendrąsias taisykles, taikomas sūriui
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi 1968 m. birželio 27 d. Tarybos reglamento (EEB) Nr. 804/68 dėl bendro pieno ir pieno produktų rinkos organizavimo [3] su paskutiniais pakeitimais, padarytais Reglamentu (EEB) Nr. 3879/89 [4], 11 straipsnis numato įdiegus minėtus organizavimo principus teikti pagalbą Bendrijoje pagamintam ir perdirbtam nugriebtam pienui, skirtam kazeinui ir kazeinatams gaminti; kadangi už realizavimą teikiama pagalba suinteresuotiems Bendrijos gamintojams turi garantuoti tokią pačią padėtį rinkoje, kokią turi ne Bendrijos kazeino ir kazeinatų, kurie pagal privalomus muitus yra tiekiami Bendrijos rinkai pasaulinės rinkos kainomis, gamintojai;
kadangi dėl technikos pažangos ir pieno produkcijos kontrolės priemonių buvo išplėstas kazeino ir kazeinatų naudojimas produktuose, kurie pirminiame pagalbos uždavinyje nebuvo numatyti; kadangi dėl šių keitimo operacijų buvo padarytas poveikis pieno rinkos stabilumui; kadangi tuo tarpu, kai siekiant užtikrinti konkurenciją yra svarbu laikytis principo, kuriuo remiantis būtų teikiama pakankamo dydžio pagalba, būtina imtis priemonių, užtikrinančių, kad pagalbos teikimas negalėtų sutrikdyti pieno rinkos pusiausvyros, o kazeinui ir kazeinatams, kurie yra Bendrijos ir ne Bendrijos kilmės, būtų taikomos tokios pačios sąlygos;
kadangi kazeino ir kazeinatų bei sūrių savybės yra tokios panašios, kad pastarieji produktai yra ypač jautrūs pirmiau minėtoms keitimo operacijoms; kadangi Bendrijos lygmeniu turėtų būti atitinkamai reglamentuotas tik kazeino ir kazeinatų naudojimas gaminant sūrį;
kadangi, kad šios procedūros galėtų sklandžiai veikti, valstybės narės turi vykdyti kontrolę, užtikrinančią, kad būtų laikomasi nustatytų įsipareigojimų; kadangi dėl šios priežasties reikėtų priimti nuostatas, visų pirma reglamentuojančias kontrolę ir atitinkamas nuobaudas; kadangi turi būti taikomos tokios nuobaudos, kad būtų bent jau neutralizuota iš neteisėto naudojimo gaunama ekonominė nauda,
PRIĖMĖ ŠĮ REGLAMENTĄ:
1 straipsnis
Gaminant sūrį, kazeiną ir kazeinatus galima naudoti tik gavus išankstinį leidimą, kuris išduodamas tik jei toks naudojimas yra būtina sąlyga šių produktų gamybai.
Reglamento (EEB) Nr. 804/86 30 straipsnyje nustatyta tvarka Komisija nustato sąlygas, kuriomis valstybės išduoda leidimus, ir didžiausias dedamas procentines dalis, remdamasi objektyviais kriterijais, nustatytais atsižvelgiant į technologinius reikalavimus.
2 straipsnis
Šiame reglamente:
a) "sūris" - tai produktai, klasifikuojami pagal KN 0406 kodą ir pagaminti Bendrijos teritorijoje;
b) "kazeinas ir kazeinatai" - tai produktai, klasifikuojami pagal KN 35011090 ir 35019090 kodus ir naudojami gryni arba mišiniuose.
3 straipsnis
1. Valstybės narės nustato administracinę ir fizinę kontrolę, įskaitant šias priemones:
a) įpareigojimą deklaruoti pagaminto sūrio kiekius ir rūšis bei į įvairius produktus įdėto kazeino ir kazeinatų kiekius;
b) kiekvienos įmonės įpareigojimą tvarkyti atsargų apskaitos dokumentus, kuriuose būtų registruojami pagaminto sūrio kiekiai ir rūšys, įsigyto ir (arba) pagaminto kazeino ir kazeinatų kiekiai bei jų paskirtis ir (arba) panaudojimas;
c) dažnus patikrinimus vietoje, apie kuriuos nebūtų pranešama iš anksto, siekiant atlikti kryžminį atsargų apskaitos dokumentų bei atitinkamų komercinių dokumentų ir faktiškai turimų atsargų patikrinimą; siekiant patikrinti faktus, tokie patikrinimai siejami su reprezentatyviu a punkte minėtų deklaracijų skaičiumi.
2. Valstybės narės praneša Komisijai apie visas priemones, kurių buvo imtasi pagal šį reglamentą, ir apie priemones, užtikrinančias, kad suinteresuotoms šalims būtų pranešta apie baudžiamąsias ar administracines nuobaudas, skirtinas nesilaikant šio reglamento nuostatų, kai tai nustatoma:
- kai buvo imtasi priemonių, priimtų pagal 1 dalį,
- arba patikrinimo, kurį atlieka valstybės institucijos sūrius gaminančiose įmonėse, kurioms netaikomos 1 dalies nuostatos, metu.
3. Nepažeidžiant suinteresuotų valstybių narių nustatytų ar nustatytinų nuobaudų, už neturint leidimo panaudoto kazeino ir kazeinatų kiekį turi būti sumokėta suma, lygi skirtumui tarp nugriebto pieno vertės, apskaičiuotos pagal nugriebto pieno miltelių intervencinę kainą, ir kazeino bei kazeinatų rinkos kainos, prie kurio pridedama 10 %.
Šios vertės nustatomos Reglamento (EEB) Nr. 804/68 30 straipsnyje numatyta tvarka.
4 straipsnis
Praėjus vieneriems metams nuo šiame reglamente numatytų priemonių taikymo, Komisija parengia pranešimą ir atitinkamus pasiūlymus dėl minėtų priemonių veikimo ir jų daromo poveikio.
5 straipsnis
Išsamios šio reglamento taikymo taisyklės nustatomos Reglamento (EEB) Nr. 804/68 30 straipsnyje numatyta tvarka.
6 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1990 m. spalio 15 d. Iki tos dienos toliau taikomos galiojančios nuostatos, visų pirma 1968 m. liepos 15 d. Tarybos reglamento (EEB) Nr. 987/68, nustatančio bendrąsias pagalbos į kazeinus ar kazeinatus perdirbtam nugriebtam pienui teikimo taisykles [5], su paskutiniais pakeitimais, padarytais Reglamentu (EEB) Nr. 1435/90 [6], 2 straipsnio 4 dalis.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1990 m. liepos 24 d.